作者：何梦桂
词牌/韵律：沁园春

paragraphs: 孔盖霓旌，月佩云裳，人间女仙。
问韶光九十，何如今待，明朝最处，好是明年。
戏舞称觞，一堂家庆，眼见儿孙曾又玄。
奇绝处，看菱花白发，不改朱颜。
当年。
手种红莲。
笑几度桑田沧海乾。
想蟾胎炼就，紫皇灵药，龙髯飞坠，玉女云軿。
青鸟重来，红霞俨在，一曲云和犹未闲。
羞尘世，把蛾眉蝉鬓，空为谁妍。